Document ID: 32015R0186

KOMISSION ASETUS (EU) 2015/186,
annettu 6 päivänä helmikuuta 2015,
Euroopan parlamentin ja neuvoston direktiivin 2002/32/EY liitteen I muuttamisesta siltä osin kuin on kyse arseenin, fluorin, lyijyn, elohopean, endosulfaanin ja Ambrosia spp.:n siementen enimmäispitoisuuksista
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon haitallisista aineista eläinten rehuissa 7 päivänä toukokuuta 2002 annetun Euroopan parlamentin ja neuvoston direktiivin 2002/32/EY (1) ja erityisesti sen 8 artiklan 1 kohdan,
sekä katsoo seuraavaa:
(1)
Direktiivissä 2002/32/EY kielletään sellaisten eläinten rehuksi tarkoitettujen tuotteiden käyttö, joissa haitallisten aineiden pitoisuus ylittää kyseisen direktiivin liitteessä I säädetyt enimmäispitoisuudet.
(2)
On toimitettu uusia tietoja, jotka osoittavat, että arseenin, fluorin ja lyijyn nykyisiä enimmäispitoisuuksia ei voida noudattaa kalkkipitoisten merieläinten kuorten osalta. Sen vuoksi on aiheellista nostaa arseenin, fluorin ja lyijyn enimmäispitoisuuksia kalkkipitoisten merieläinten kuorten osalta, jotta varmistetaan, että kalkkipitoisia merieläinten kuoria voidaan käyttää eläinten ruokinnassa ja samalla säilyttää eläinten ja kansanterveyden suojelun korkea taso.
(3)
Lemmikkieläinten ruokia valmistava teollisuus käyttää raaka-aineenaan monia elintarviketeollisuuden rinnakkais- ja sivutuotteita lemmikkieläinten ruokien valmistamiseen, jotta se voi tarjota kissoille ja koirille tasapainoisen ruokavalion ja täyttää niiden aminohappo-, hiilihydraatti-, proteiini-, kivennäis-, hivenaine- sekä vitamiinitarpeet. Näiden eläinten rehuksi tarkoitettujen rinnakkais- ja sivutuotteiden nykyiset elohopean enimmäispitoisuudet ovat tiukemmat kuin ihmisravinnoksi tarkoitettuun kalanlihaan sovellettavat elohopean enimmäispitoisuudet. Sen vuoksi lemmikkieläinten ruokien valmistukseen käytettävistä sellaisista kyseisistä rinnakkaistuotteista ja sivutuotteista, jotka täyttävät elohopean enimmäispitoisuutta koskevat vaatimukset, on pulaa, ja lemmikkieläinten ruokien valmistuksessa käytetään pienempiä kaloja, joiden elohopeapitoisuus on pienempi, mikä on vastoin kestävän kalastuksen periaatteita. Sen vuoksi on aiheellista mukauttaa elohopean enimmäispitoisuuksia sellaisten kalan, muiden vesieläinten ja niistä saatavien tuotteiden osalta, jotka on tarkoitettu koirien, kissojen, koristekalojen ja turkiseläinten, rehuseosten valmistukseen, ja samalla säilyttää eläinten terveyden suojelun korkea taso.
(4)
Endosulfaanin esiintymistä rehuaineissa koskevien viimeaikaisten tietojen arviointi on osoittanut, että endosulfaanin enimmäispitoisuuksia öljysiementen ja maissin ja niistä saatavien tuotteiden osalta voidaan vähentää.
(5)
Ambrosia spp.:n siementen esiintymistä rehuaineissa koskeva alaviite poistettiin direktiivin 2002/32/EY liitteestä I virheellisesti komission asetuksella (EU) N:o 1275/2013 (2). Kokemus on osoittanut, että eräitä kyseisen alaviitteen säännöksiä on vahvistettava, jotta Ambrosia spp.:n siemenet eivät leviäisi ympäristöön. Sen vuoksi on aiheellista sisällyttää kyseinen alaviite uudelleen mainittuun liitteeseen.
(6)
Sen vuoksi direktiiviä 2002/32/EY olisi muutettava.
(7)
Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan direktiivin 2002/32/EY liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä helmikuuta 2015.

Labels: 0
1
20
6